10 ประเด็นบรรษัทภิบาลที่กรรมการต้องรู้ (ตอนที่ 2)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

....ยุทธ วรฉัตรธาร
ฉบับที่แล้วได้พูดถึง 3 ประเด็นบรรษัทภิบาลที่กรรมการต้องรู้ไปแล้ว สำหรับฉบับนี้ต่อด้วยประเด็นที่กรรมการต้องรู้ในข้อต่อๆ ไป ในประเด็นที่ 4 คือ
4. ความคาดหวังจากคณะกรรมการชุดย่อย
คณะกรรมการชุดย่อยต่างๆ (Committees) นอกจากจะช่วยลดภาระของคณะกรรมการแล้ว การทำหน้าที่อย่างมีประสิทธิภาพของคณะกรรมการชุดย่อยยังช่วยให้กระบวนการตัดสินใจเรื่องราวต่างๆ ของคณะกรรมการมีประสิทธิภาพไปด้วย คณะกรรมการชุดย่อยที่ดีจึงควรมีความเข้าใจในหน้าที่รับผิดชอบอย่างชัดเจน ได้รับการช่วยเหลือสนับสนุนจากเลขานุการคณะกรรมการอย่างเพียงพอ ต้องให้เวลากับการพิจารณาเรื่องที่มีความสำคัญ เพื่อให้การนำเสนอข้อแนะนำสรุปของคณะกรรมการชุดย่อยมีความกระชับ ถูกต้องและเหมาะสม
5. ข้อมูลและรายงานที่ได้จากฝ่ายบริหาร
คณะกรรมการควรทำการทบทวนข้อมูลและรายงานต่างๆ ที่ผู้บริหารนำเสนอว่ามีมากเกินความจำเป็นหรือมีไม่เพียงพอต่อการติดตามดูแล (Monitor) และการตัดสินใจรายการต่างๆ หรือไม่ คณะกรรมการเองก็ไม่ควรขอข้อมูลมากมายเกินความจำเป็นต่อการทำหน้าที่ ข้อมูลที่นำเสนอและรายงานคณะกรรมการต้องกระชับ ตรงประเด็นและสอดคล้องต่อการทำหน้าที่ของคณะกรรมการและต้องทันต่อเหตุการณ์โดยเฉพาะข้อมูล หรือเหตุการณ์ในทางลบ จึงมีการพูดเปรียบเทียบในหมู่คณะกรรมการบ่อยๆ ว่า “good news fast but bad news faster”
ฝ่ายบริหารต้องเห็นความสำคัญของการประชุมคณะกรรมการ เพื่อจะได้นำเสนอข้อมูลและรายงานที่กระชับ สอดคล้องและเพียงพอโดยเฉพาะในวาระที่มีความสำคัญมากๆ รวมถึงการรายงานข้อมูลที่เกี่ยวข้องในช่วงที่ภาวะธุรกิจและเศรษฐกิจมีความผันผวนและมีความไม่แน่นอนสูง
6.ประสิทธิภาพการบริหารเวลาของคณะกรรมการ
ความกดดันเรื่องเวลา ทำให้กระบวนการตัดสินใจของคณะกรรมการขาดประสิทธิภาพและมีความเสี่ยงสูง ฝ่ายบริหารต้องจัดเตรียมวาระ ข้อมูลเอกสารให้คณะกรรมการมีเวลาเพียงพอที่จะศึกษาก่อนประชุมพิจารณา นำเสนอข้อมูลและรายงานที่เกี่ยวข้องจริงๆ คณะกรรมการและคณะย่อยต้องบริหารเวลาอย่างมีประสิทธิภาพ ต้องลำดับความสำคัญของวาระ การมีช่องทางให้คณะกรรมการรับทราบข้อมูลความเคลื่อนไหวที่จำเป็นอย่างสม่ำเสมอและการมีคณะย่อยช่วยกลั่นกรองเรื่องราวต่างๆ จะช่วยลดข้อจำกัดเรื่องเวลาและทำให้การทำงานของคณะกรรมการมีผลดีขึ้น
7. สร้างและดำรงให้เป็นองค์กรแห่งจริยธรรม
จิตสำนึกและพฤติกรรมองค์กรในเรื่องจริยธรรมต้องนำและกำหนดโดยคณะกรรมการ คณะกรรมการต้องเป็นผู้อนุมัตินโยบายและกระบวนการปฏิบัติในเรื่องจริยธรรม เช่น อนุมัติจรรยาบรรณทางธุรกิจ (Code of Business Conduct) ต้องติดตามดูแลการปฏิบัติตามนโยบาย กำหนดนโยบายและแนวปฏิบัติในการแจ้งเบาะแส (Whistle Blowing) ความเป็นผู้นำที่เข้มแข็ง (Strong leadership) และแรงสนับสนุนจากผู้นำจะช่วยให้การปฏิบัติตามนโยบายมีประสิทธิผล
โปรดติดตามตอนต่อไปในสัปดาห์หน้า